Groot hartseer oor seun (7) wat in ongeluk sterfDie 7-jarige Adam Clayton. Foto: Facebook Boodskappe van skok en hartseer stroom in op sosiale media oor die sewejarige Adam Clayton, wat Dinsdag op slag dood is in ŉ motorongeluk buite Bloemfontein. Adam was saam met sy ma, Tina Clayton, sy ouma, Nellie van Zyl, en sy twee sussies, Elizabeth en Melodie, in die motor toe die ongeluk gebeur het. Volgens inligting op sosiale media was die gesin met vakansie en na Jeffreysbaai op pad. Marie Bothma, Adam se tannie, het die blondekopseuntjie as ŉ “bondeltjie energie” beskryf. “Ons slimkop wat alle inligting opgeslurp het! En so baie vrae kon vra!” het sy op Facebook geskryf. “My hart is seer vir my sussie, my beste maatjie! Sy en haar gesin gebroke. Almal het seergekry in die ongeluk! Maar [die] harte is seerder …” Russel Meiring, woordvoerder van ER24 wat kort ná die ongeluk op die toneel was, het vroeër gesê al die insittendes in die voertuig is beseer en een van Adam se sussies was in ŉ kritieke toestand. Hulle is almal na ŉ hospitaal in Bloemfontein gehaas. Russell en Tina Clayton met hul drie kinders, Elizabeth, Adam en Melodie. Foto: Facebook Nellie is getroud met André van Zyl, ŉ voormalige predikant by die Lighuis Jesus Bediening op Welkom. Tina is getroud met Russell Clayton. Pieter van Zyl, Nellie se seun, het op Facebook geskryf ŉ rib het deur sy ma se longe gesteek tydens die ongeluk. “Die lewe gaan nooit weer dieselfde wees nie. Bid of dink aan ons. Ek en my pa en Russell is in stukke.” Laerskool Kenmare in Krugersdorp, waar Adam ŉ leerder was, het die nuus van sy dood op die skool se amptelike Facebook-blad gedeel. “Mag God sy mamma, pappa, sussies, familie en vriende styf vashou in hierdie hartseer tyd. Ons bid vir krag en vertroosting. RIV Adam.” Talle mense het op dié inskrywing gereageer en Adam as ŉ “sagte kind” met goeie maniere beskryf. Adam se onderwyseres, Linda Pretorius, het ook aan hom hulde gebring: “Juffrou gaan hierdie soet engelkind mis. Rus in vrede.”